Åbo Akademin johto lausui, että ilmapiirin kohentamistapa oli ”valitettavan huonosti valittu”.

Åbo Akademin sukupuolentutkimuksen apulaisprofessori sijoitti henkilökunnan työhuoneisiin suolakiteitä New Age -seremonian hengessä.

Niiden tuli hänen mukaansa puhdistaa työpaikalta negatiivista energiaa, kertoo Turun Sanomat perjantaina.

New Age -uususkonnon seremonia tapahtui työajalla yliopiston tiloissa maaliskuun alussa.

Seremoniaa edelsivät henkilökunnan talkoot, jossa askarreltiin origamitekniikalla paperista kiteille säilytysastiat.

Åbo Akademin rehtori ja tiedekunnan dekaani antoivat Turun Sanomille yhteisen lausunnon, jossa he kertoivat olevansa tietoisia tapahtuneesta. Aiheesta on keskustelu asianosaisten kanssa.

– Kyseessä oli muutaman henkilön oma-aloitteinen yritys parantaa julkisuudessakin riepotellun työyhteisön ilmapiiriä. Toteutustapa oli valitettavasti huonosti valittu eikä edusta Åbo Akademin linjauksia. Asianomaisille tämä on tehty selväksi, lausunnossa sanottiin.

TS ei tavoittanut apulaisprofessoria kommentoimaan tapahtunutta.